Sê gou oor sandmyn naby Nieuwe Rust | Netwerk24
Sê gou oor sandmyn naby Nieuwe Rust
Die voorgestelde ligging vir 'n sandmynpermit word in rooi aangedui. Die perseel is tans slegs toeganklik vanaf die Jacobsbaaipad.
Inwoners wat hul sê wil sê oor 'n voorgestelde sandmyn in die omgewing van Nieuwe Rust en Trekoskraal, moet gou spring.
Registreer as 'n geraakte of belanghebbende party voor 14 Junie.
Die voorgestelde kleinskaalse sandmyn word op 'n gedeelte van die plaas, Holvlei, toeganklik vanaf die Jacobsbaaipad (Minorweg 767), beplan.
Die vyf hektaar grond waarop die mynaktiwiteite sal plaasvind, word nou as landbougrond gebruik.
Volgens 'n agtergronddokument van Klipberg Consulting, wat vir die aansoeker Peakstar 135 (Pty) Ltd die omgewingsimpakstudie en openbare deelnameprosesse sal behartig, is die maksimum tydsduur van hierdie projek vyf jaar.
Die sand wat hier gemyn word sal aan kliënte in die bou- en nywerheids­ontwikkelingsektor verskaf word.
Die grond sal in vyf dele verdeel word en daar sal volgens die dokument slegs op een deel op 'n slag gemyn word.
Die geraamde diepte vir mynaktiwiteite is twee meter.
Rehabilitasie van die gebied ná die voorgestelde tydperk sluit die vervanging en stabilisering van die bogrond in, sowel as verdere rehabilitasie sodat die grond weer in die toekoms as landbougrond gebruik sal kan word.
Klipberg Consulting het die moontlike impak op die gebied ondersoek en volgens die agtergronddokument is die konsultant van mening dat biodiversiteit en water­bronne nie noemenswaardig deur die projek geraak sal word nie.
Ook word daar genoem dat geraas en stof glo grootliks tot die myngebied beperk sal wees.
'n Erfenis- en landboustudie word vereis.
Mense moet as belanghebbende of geraakte partye voor of op, volgende Vrydag registreer.
Enige kommentaar op hierdie tydstip is ook baie welkom.
Daarna sal alle geregistreerde partye ook 'n verdere 30 dae kry om kommentaar op die basiese omgewingsimpakverslag te lewer.